 WAZIRI wa Ardhi, Nyumba na Maendeleo ya Makazi, William Lukuvi ameelekeza kusimamishwa kazi watumishi 183 wa wizara yake wakiwamo maofisa ardhi wasaidizi, maofisa ardhi wateule na maofisa ardhi wapatao 120. Aidha, ameagiza kuwasilishwa orodha ya watumishi hao wanaotuhumiwa kwa Mkurugenzi Mkuu wa Taasisi ya Kuzuia na Kupambana na Rushwa (Takukuru), ili uchunguzi uanze mara moja na hatimaye, wahusika kufikishwa mbele ya vyombo vya sheria.Watumishi hao wanatuhumiwa kuingilia mfumo wa kukadiria na kukusanya kodi ya pango la ardhi kinyume cha taratibu na hivyo, kusababisha upotevu wa mapato ya serikali. Kwa mujibu wa taarifa iliyotolewa na Kitengo cha Mawasiliano Serikalini katika wizara hiyo, watumishi wengine kati ya hao 183 ni pamoja na maofisa mipango miji, wahasibu na wapima ardhi.Akithibitisha tukio hilo, Lukuvi aliliambia gazeti hili kuwa, amemwagiza Katibu Mkuu wa wizara hiyo, Doroth Mwanyika kuwasilisha orodha ya watumishi hao wanaotuhumiwa kwa Mkurugenzi Mkuu wa Takukuru ili uchunguzi uanze mara moja na hatimaye, wahusika kufikishwa mbele ya vyombo vya sheria.Miongoni mwa watumishi hao, wamo wa Makao Makuu ya wizara katika mikoa ya Kigoma, Pwani, Shinyanga, Mwanza na Mara.Aidha, wapo wengine kutoka Ofisi ya Kanda ya Mbeya. Mikoa ya watumishi hao na halmashauri zao katika mabano ni Arusha (Ngorongoro, Meru, Karatu, Arusha, Longido na Monduli), Dar es Salaam (Kinondoni na Kigamboni), Dodoma (Dodoma, Chamwino na Kondoa), Geita (Geita na Chato) na Iringa (Mafinga, Kilolo na Iringa).Mingine ni Kagera (Ngara, Karagwe, Biharamulo, Bukoba, Muleba na Missenyi), Katavi (Nsimbo na Mpanda), Kigoma (Kasulu na Kigoma), Kilimanjaro (Moshi, Mwanga, Rombo, Same na Siha), Lindi (Lindi, Nachingwea na Liwale), Manyara (Babati, Mbulu, Hanang na Kiteto) na Mara (Musoma, Serengeti, Bunda na Tarime). Mikoa mingine na halmashauri zilizoguswa ni Mbeya (Mbeya, Kyela, na Mbarali), Morogoro (Ulanga, Kilombero, Mvomero na Morogoro), Mtwara (Mtwara Mikindani, Mtwara, Newala, Tandahimba na Masasi), Mwanza (Mwanza, Magu, Misungwi, Ilemela, Ukerewe na Sengerema), Njombe (Njombe) na Pwani (Bagamoyo, Mkuranga na Kibaha). Rukwa ni (Sumbawanga, Nkasi na Kalambo), Ruvuma (Tunduru, Mbinga na Madaba), Shinyanga (Kahama, Shinyanga na Kishapu), Simiyu (Bariadi, Meatu na Maswa), Singida (Ikungi, Singida na Itigi), Songwe (Mbozi, Songwe na Tunduma), Tabora (Nzega, Igunga, Sikonge na Tabora) na Tanga (Lushoto, Pangani, Mkinga na Handeni).